b"\n_START_ARTICLE_\nSardenya\n_START_SECTION_\nRius\n_START_PARAGRAPH_\nEls principals rius que travessen l'illa s\xc3\xb3n els Tirsu, Flumendosa, Samascu, Coghinas, Posada, Cedrino, Oliena, Isalle, Mannu, Flumineddu, Cixerri, Canissoni, Liscia i Liscoi. Tamb\xc3\xa9 hi s\xc3\xb3n importants els llacs, que s\xc3\xb3n com albuferes, al costat de la costa, com les de Tirsu, Santa Giusta, Sassu, Sale Porcus, Coghinas i Calaris.\n_START_SECTION_\nLleng\xc3\xbces\n_START_PARAGRAPH_\nLes lleng\xc3\xbces pr\xc3\xb2pies de l'illa s\xc3\xb3n el sard, el sasser\xc3\xa8s, el gal\xc2\xb7lur\xc3\xa8s, el catal\xc3\xa0 alguer\xc3\xa8s i el l\xc3\xadgur tabarqu\xc3\xad. El sasser\xc3\xa8s (o turrit\xc3\xa0) i el gal\xc2\xb7lur\xc3\xa8s s\xc3\xb3n dues lleng\xc3\xbces de la fam\xc3\xadlia corso-toscana que es parlen al nord de l'illa, influ\xc3\xafdes en diversos graus pel sard i pel cors arran dels contactes hist\xc3\xb2rics entre C\xc3\xb2rsega i Sardenya. La ciutat de l'Alguer constitueix una illa ling\xc3\xbc\xc3\xadstica on es parla el catal\xc3\xa0 alguer\xc3\xa8s. Una altra illa ling\xc3\xbc\xc3\xadstica a la regi\xc3\xb3 \xc3\xa9s la del l\xc3\xadgur tabarqu\xc3\xad, a les illes de l'arxip\xc3\xa8lag del Sulcis (Sant Pere i Sant Ant\xc3\xadoc). Totes cinc lleng\xc3\xbces es troben en perill d'extinci\xc3\xb3 segons l'Atles de la UNESCO de les lleng\xc3\xbces del m\xc3\xb3n en perill i estan essent substitu\xc3\xafdes per l'itali\xc3\xa0._NEWLINE_El govern de Sardenya va aprovar el 2018 una llei de pol\xc3\xadtica ling\xc3\xbc\xc3\xadstica que oficialitz\xc3\xa0 el sard i obr\xc3\xad la porta a l'ensenyan\xc3\xa7a del catal\xc3\xa0, entre altres lleng\xc3\xbces, i el seu \xc3\xbas a l'administraci\xc3\xb3 a l'Alguer.\n_START_SECTION_\nM\xc3\xbasica\n_START_PARAGRAPH_\nLa m\xc3\xbasica tradicional sarda, cantada o instrumental, \xc3\xa9s una de les m\xc3\xa9s antigues i riques del Mediterrani.\n_START_SECTION_\nEls contes sards\n_START_PARAGRAPH_\nLa forta tradici\xc3\xb3 oral de l'illa ha mantingut vius molts contes i llegendes. A Boroneddu hi ha, fins i tot, Il museo della fiaba sarda (El museu de la faula sarda), consagrat als personatges dels contes tradicionals.\n_START_SECTION_\nUniversitats\n_START_PARAGRAPH_\nA Sardenya hi ha dues universitats, la Universitat de C\xc3\xa0ller, i la Universitat de S\xc3\xa0sser, coneguda especialment pels estudis de dret.\n_START_SECTION_\nTransports\n_START_PARAGRAPH_\nUna bona opci\xc3\xb3 per arribar a l'illa \xc3\xa9s amb avi\xc3\xb3 a trav\xc3\xa9s dels aeroports de C\xc3\xa0ller-Elmas (al sud), de l'Alguer i d'Olbia. Tenen una bona connexi\xc3\xb3 amb els aeroports de Roma, Mil\xc3\xa0, Tor\xc3\xad i N\xc3\xa0pols, i tamb\xc3\xa9 hi ha vols directes a Londres i a Par\xc3\xads. Els aeroports d'Olbia i de C\xc3\xa0ller estan ben connectats amb Barcelona. L'aeroport de l'Alguer est\xc3\xa0 ben connectat amb Girona._NEWLINE_El ferri tamb\xc3\xa9 \xc3\xa9s una bona opci\xc3\xb3 per accedir a Sardenya. Des de Fran\xc3\xa7a, hi ha rutes des de Marsella i Tol\xc3\xb3 fins a Porto Torres, i tamb\xc3\xa9 de Bonifacio a Santa Teresa di Gallura. Des d'It\xc3\xa0lia, hi ha bona connexi\xc3\xb3 des de G\xc3\xa8nova, Civitavecchia, N\xc3\xa0pols i Liorna. Des de l'estat espanyol hi ha bona connexi\xc3\xb3 des de Barcelona. Els preus del viatge s\xc3\xb3n semblants als d'un vol en companyies de baix cost._NEWLINE_\xc3\x89s f\xc3\xa0cil moure's amb autob\xc3\xbas amb diverses companyies regionals, o b\xc3\xa9 amb cotxe. La ruta principal \xc3\xa9s la SS 131, que segueix el tra\xc3\xa7at d'un antiga via romana que travessa l'illa de nord a sud._NEWLINE_La xarxa de ferrocarril sarda va ser constru\xc3\xafda en acabar-se el segle XIX. Juntament amb els incendis d'aprofitament dom\xc3\xa8stic, la construcci\xc3\xb3 del ferrocarril a l'illa \xc3\xa9s considerada com una de les principals causes de la desforestaci\xc3\xb3 de l'illa. La xarxa de ferrocarril activa per al transport p\xc3\xbablic t\xc3\xa9 m\xc3\xa9s de 600 quil\xc3\xb2metres, i connecta les principals ciutats i ports de l'illa. El trajecte de C\xc3\xa0ller a Sassari es realitza en aproximadament tres hores, i el trajecte de Porto Torres a Olbia i Golfo Aranci, en aproximadament tres hores i mitja. Chilivani \xc3\xa9s el nus ferroviari on els dos troncs ferroviaris s'uneixen. Una altra l\xc3\xadnia connecta C\xc3\xa0ller i Esgl\xc3\xa9sies, en 50 minuts, i Carbonia en una hora."